РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/216-23

17. октобар 2023. године

Б е о г р а д

З А П И С Н И К

20. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 16. ОКТОБРА 2023. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милосав Милојевић, Милија Милетић, Момир Стојилковић, мр Акош Ујхељи, Дијана Радовић, Зоран Сандић, Мирослав Алексић, Марко Ристић, Дејан Игњатовић, Милован Јаковљевић и Ило Михајловски.

Седници су присуствовали заменици чланова Одбора Ђорђо Ђорђић (заменик др Анне Орег) и Срђан Миливојевић (заменик др Ненада Митровића).

Седници није присуствовао Драган Јовановић, нити његов заменик.

Седници су присуствовали представници Министарства пољопривреде, шумарства и водопривреде: Милица Ђурђевић, државни секретар, Милош Петровић, директор Управе за ветерину, Ненад Катанић, помоћник министра Сектора за пољопривредну политику, Милица Неђић, помоћник министра, Лазар Поповић, Управа за аграрна плаћања, Владимир Црнојевић, директор института Биосенс.

Седници су присуствовали и представници Министарства финансија: Марија Филиповић и Ивана Марковић, Сектор буџета.

Пре утврђивања дневног реда, његову допуну предложио је Милован Јаковљевић тачком: Одржавање јавног слушања на тему - проблеми у пољопривреди и како их решити. Одбор је већином гласова (4 за, 1 уздржан) одбио предлог за допуну дневног реда.

Председник Одбора је потом затражио да се чланови Одбора изјасне о предложеном дневном реду, Одбор је већином гласова (14 за, 1 против) усвојио следећи:

Д н е в н и р е д

1. Разматрање Предлога закона о буџету Републике Србије за 2024. годину, Раздео 24 - Министарство пољопривредe, шумарства и водопривреде, који је поднела Влада (број 400-1916/23 од 6.октобра 2023. године);
2. Разматрање Предлога закона о изменама и допунама Закона о подстицајима у пољопривреди и руралном развоју, који је поднела Влада (број 011-1928/23 од 6. октобра 2023. године), у начелу;
3. Разматрање Предлога закона о потврђивању Амандмана на Међународни споразум о шећеру, који је поднела Влада (број 011-1938/23 од 6.октобра 2023. године);
4. Разматрање Информације о раду Министарства пољопривреде, шумарства и водопривреде за 2. квартал 2023. године (број 02-1087/23-2 од 29. августа 2023. године);
5. Разматрање стања заразних болести, са освртом на болест шуштавац.

Председник Одбора је предложио спајање расправе од прве до треће тачке дневног реда седнице Одбора. Одбор је већином гласова ( 12 за, 1 против) прихватио овај предлог.

Председник Одбора је предложио спајање расправе четврте и пете тачке дневног реда седнице Одбора. Одбор је једногласно ( 12 за ) прихватио овај предлог.

Пре почетка расправе о тачки дневног реда, усвојен је записник 19. седнице Одбора, одржане 4. септембра 2023. године, у тексту у коме је предложен. Записник је усвојен једногласно (14 за).

Прва до трећа тачка дневног реда- Разматрање Предлога закона о буџету Републике Србије за 2024. годину, Раздео 24 - Министарство пољопривредe, шумарства и водопривреде; Разматрање Предлога закона о изменама и допунама Закона о подстицајима у пољопривреди и руралном развоју; Разматрање Предлога закона о потврђивању Амандмана на Међународни споразум о шећеру.

Марија Филиповић, Министарство финансија, Сектор буџета, представила је основне информације о Предлогу закона о буџету Републике Србије за 2024. годину којим су планирани укупни расходи и издаци 2.237,87 милијарди динара и планирана средства се односе на повећање плата и пензија, изградњу највећих инфраструктурних пројеката, ублажавање енергеске кризе проузроковане ратом у Украјини и остале расходе и издатке у складу са надлежностима буџетских корисника. Приходи и примања, планирани су у износу 2.040,9 милијарди динара, што представња повећање од 7,2 % у односу на износ предвиђен Ребалансом буџета за 2023. годину. Приходи су планирани на основу пројекције кретања најважниих макроекономских параметара БДП, инфлације, девизног курса, кретања спољно-трговинске размене, процена кретања запослености и зарада у 2024. години, као и процењених ефеката измена у пореској политици и других структурних мера. У структури укупних прихода порески приходи чине 86,2%, а непорески приходи 12,1 %. Пројектовани дефицит сектора државе за 2024. годину је 2,2 % БДП-а. док се јавни дуг на нивоу државе смањује и до краја године задржава на нивоу од 51,7 % ДБП-а. Буџет Министарства пољопривреде, шумарства и водопривреде чини 6% укупног Буџета РС за 2024. годину и планиран је у износу 104.746.218.000,00 динара, што представња смањење од 9,6 милијарди у односу на Ребаланс буџета за 2023. годину. Од укупног расхода за субвенције који износе 184,56 милијарди динара чак 48% намењено је пољопривреди, највећа издвајања су код Управе за аграрна плаћања и то за директна плаћања 64.429.574.000,00 динара (подстицаји који се дају произвођачима за: премије за млеко, подстицаји за биљну и сточарску производњу, реализацију регреса ).

Милица Ђурђевић, Министарство пољопривреде, шумарства и водопривреде, државни секретар, нагласила је да је Буџет за 2024. годину Раздео 24 - Министарство пољопривредe, шумарства и водопривреде рекордан и да износи 105 милијарди динара и да чини 6 % пореских прихода и 48 % од укупнх субвенција РС и да је 88% од тих средстава намењено субвенцијама у пољопривреди. Највећи део средстава опредељен је Управи за аграрна плаћања преко које се реализују све мере и подстицаји. Истакла је да су предложени износи средстава у буџету Министарства пољопривреде, шумарства и водопривреде довољни да покрију сва давања која су предвиђена у оквиру подстицаја у пољопривреди када су у питању директна давања, то се првенствено односи на сва повећања која су се десила у текућој години за генетику (квалитетна приплодна грла). За Републичку дирекција за воде планирано је седам милијарди динара у буџету и највећи део тих средстава усмерен је на изградњу бране са акумулацијом Ариље, уређење водотока и заштите од штетнх дејстава вода, спровођење прве фазе реконструкције система за наводњавање за општине Свилајнац и Неготин, радови на изградњи друге фазе система за наводњавање за општину Рума и град Сремска Митровица. За Управу за ветерину планирано је 5,9 милијарди динара, односно за једну милијарду више него 2023. године, а највећи део тих средстава биће усмерен на заштиту здравственог стања животиња, а спроводи се реализацијом програма преко ветеринарских станица. Нагласила је да је у буџету предвиђено да Република може одобрити пројектне и програмске зајмове што се односи на зајам Светске банке предвиђен за додатно финансирање пројекта: „Конкурентна пољопривреда Србије” у износу од 11,8 милијарди динара.

Образлажући Предлог закона о изменама и допунама Закона о подстицајима у пољопривреди и руралном развоју указала је да се измене односе на повећање границе за подстицаје по хектару (повећање површине са 20 на 100 хектара), на обавезу корисника субвенција којима су одобрена средства на име подстицаја, а ту земљу не обрађују, да средстава врате у буџет са законском затезном каматом. Након усвајања Закона о буџету за 2024. годину, извршиће се измена Правилника о регистру пољопривредних газдинстава којим ће се корисници субвенција која користе средства на незаконит начин ставити у пасиван статус на временски период од пет година. Новина у закону је давање могућности лицима која немају земљу у свом власништу, да аплицирају за подстицаје, а Влада ће посебним актом утврдити начин и услове остваривања њихових права. Биће прописано да се у регистру пољопривредних газдинстава регструје само врста животиња, док ће се подаци о броју грла бити преузимани по службеној дужности из Централне базе података о обележавању животиња.

# У наредну годину улазимо растерећени од обавеза пренетих по неисплаћеним захтевима у текућој години, односно очекује се да се до краја године реализују сви потпуни и блоговремено поднети захтеви примљени у 2023. години. Упознала је присутне да се интезивно ради на изради Стратегија пољопривреде и руралног развоја Републике Србије која ће ступити на снагу наредне године.

Милош Петровић, директор Управе за ветерину изјавио је да ниједно грло није убијено због шуштавца. Навео је да Ветеринарска инспекција у складу са Правилником о квалитету меда спроводи редовне контроле и до овог тренутка није постојала неусклађеност по питању квлитета меда. Анализе презентоване од стране Уније потрошача нису стигле до Управе за ветерину, али на основу добијених информција извршено је узорковање узорака меда у складу са стандардима 17025, а резултати се очекују у наредним данима.

У дискусији су учествовали народни посланици: Маријан Ристичевић, Милован Јаковљевић, Милија Милетић, Зоран Сандић, Мирослав Алексић и Срђан Миливојевић.

Одбор је већином гласова (10 за, 4 против), а на основу члана 173. став 1. Пословника Народне скупштине закључио да поднесе Народној скупштини следећи

 И з в е ш т а ј

 Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2024. годину, Раздео 24 - Министарство пољопривреде, шумарства и водопривреде, који је поднела Влада.

 За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Одбор је већином гласова (10 за, 3 против), а на основу члана 156. став 3. Пословника Народне скупштине закључио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о подстицајима у пољопривреди и руралном развоју, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (10 за, 3 против), а на основу члана 156. став 3. Пословника Народне скупштине закључио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Амандмана на Међународни споразум о шећеру.

За известиоца Одбора на седници Народне скупштине одређен је Маријан Ристичевић, председник Одбора.

Четврта и пета тачка дневног реда- Разматрање Информације о раду Министарства пољопривреде, шумарства и водопривреде за 2. квартал 2023. године; Разматрање стања заразних болести, са освртом на болест шуштавац.

Одбор је већином гласова (10 за, против 3) а на основу члана 229. став 4. Пословника Народне скупштине Одбор подноси Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за 2. квартал 2023. године и одлучио да јe прихвати.

 Одбор је већином гласова (10 за, против 3) донео следећи:

 З а к љ у ч а к

Одбор препоручује да Министарство пољопривреде, шумарства и водопривреде и Управа за ветерину посвете посебну пажњу у спречавању и искорењивању заразне болести шуштавац.

Пошто других питања и предлога није било, седница је закључена у 13,10часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Бранка Златовић Маријан Ристичевић